Iqembu leCaps United Likhethwa Umqeqetshi Omutsha
UMark Harrison othatha isikhundla esitshiywe ngu Taurai Mangwiro osesiyaqeqetsha iqembu le Harare City uyisizalwane seNgilandi esihlala kwele South Africa
Iqembu le CAPS United seliqhatshe isizalwane seNgilandi esihlala kwele South Africa uMark Harrison njengomqeqetshi walo omutsha. uHarrison uthatha isikhundla esitshiywe ngu Taurai Mangwiro oseqeqetsha iqembu le Harare City njalo uzabe encediswa ngu Fungai Toastao Kwashi oyindodana kamqeqetshi uSteve Kwashi owake wasebenza kilo iqembu le CAPS United eminyakeni eyadlulayo. U Toastao uke walidlalela iqembu le CAPS ngeminyaka yama 1990s ikanti omunye njalo umdlali oke waduma edlalela iqembu le Makepekepe uBrenna Msiska nguye okhethwe ukuba ngumqeqetshi wabonozinti. uHarrison uzalelwe eNgilandi ngomnyaka ka 1960 njalo ukewadlalela amaqembu agoqela ele Southampton, iPort Vale, iStoke City khonale ngaseNgilandi edlala engunozinti. Ngomnyaka 1984 udlale elizweni le South Africa edlalela iqembu le Hellenic ikanti ezokuqeqetsha uziqale eseyekele ukudlala ngo 1989 njalo ubuya kuqembu le CAPS United esuka kuqembu le Golden Arrows elidlala kusigaba se Division One khonale eSouth Africa lona aqale ukuliqeqetsha ngomnyaka ka 2013 esuka kuqembu le Chippa United. Uke wasebenza lamaqembu amakhulu afana le Bristol City kanye le Everton khonale eNgilandi ikanti uke waqeqetsha leqembu elimela ilizwe le Bangladesh njalo uthole isithupha sokuqeqetsha ese UEFA A eleminyaka. Akusikho kwakuqala ukuba iqembu le CAPS liqhatshe umqeqetshi ovela ngaphandle kwelizwe njengoba like lasebenza labaqeqetshi abagoqela uFewdays Musonda owase Zambia kanye lo Sean Connor owase Ireland. …………………………………………………………………………………………………………………………………………………………………………………………………………………………………………………… Sikhangele umdlalo kakhilikithi; Iqembu le Zimbabwe A likhangelelwe ukuqhubekela phambili lidlala kuhle lapho elizadibana khona leqembu le Canada emdlalweni wesibili owohlobo lwe One Day International enkundleni ye Harare Sports Club ngoLwesine. Iqembu le Zimbabwe A linqobe ngama runs alikhulu letshumi lanye emdlalweni wakuqala ngoLwesibili ngemva kokuba iqembu le Zimbabwe liqale ukutshaya ibhola lathola ama runs ayi 287 lilahlekelwe ngabadlali abayithoba minwe mbili kwathi ele Canada seliphendula lathola ama runs angu 176 lilahlekelwe ngabadlali abayisithupha. Ngemva komdlalo wangoLwesine lawamaqembu azadibana kweminye imidlalo emibili mhlaka 10 lamhlaka 12.